Is-soċjologu u d-Dekan tal-Fakultà għat-Tisħiħ tas-Soċjetà Andrew Azzopardi qal li l-qtil ta' Paulina Dembska huwa sinjal li għad fadal xi jsir biex tintlaħaq l-ugwaljanza bejn l-irġiel u n-nisa u Dembska nstabet bla ħajja fit-2 ta' Jannar fi Ġnien Indipendenza f'Tas-Sliema u l-qtil tagħha qajjem diskussjoni nazzjonali fuq l-importanza li l-femiċidji u l-vjolenza fuq in-nisa jiġu ndirizzati minnufih. Aqra aktar fuq il-każ: L-awtopsja turi li l-vittma ġiet stuprata u fgata – Rapporti Azzopardi, li jippreżenta l-programm Andrew on 103 fuq 103 Malta's Heart , tkellem fuq kif il-Fakultà li jmexxi ħadmet ħafna fil-passat biex toħloq aktar riżorsi fuq dan is-suġġett bl-intenzjoni li tinħoloq aktar għarfien fuq il-vjolenza fuq in-nisa f'Malta. "Imma għad fadal ħafna xi jsir u għaldaqstant nappella lill-awtoritajiet biex jindirizzaw din il-problema ħalli jmexxu l-bidla fl-attitudni tas-soċjetà Maltija fuq il-vjolenza fuq in-nisa," saħaq Azzopardi. Hu semma l-programmi edukattivi u l-għajnuna lit-tfal u ż-żgħażagħ bħala żewġ soluzzjonijiet li jeżistu biex jiżguraw li l-vittmi u l-aggressuri jingħataw l-għajnuna meħtieġa. Id-Dekan fakkar li l-attakki u l-omiċidji fuq in-nisa huma attakki fuq id-drittijiet fundamentali tal-bniedem u li l-ħidma biex titwaqqaf il-vjolenza kontra n-nisa teħtieġ il-parteċipazzjoni ta' kulħadd, inkluż l-irġiel. Paulina nqatlet għax hi mara – NCPE Il-Kummissjoni Nazzjonali għall-Promozzjoni tal-Ugwaljanza (l-NCPE) qalet li l-każ ta' Paulina huwa każ ċar ta' vjolenza fuq in-nisa, jiġifieri vjolenza li seħħet għax Paulina "kienet mara" L-NCPE esprima s-swied il-qalb u r-rabja tagħha għall-femiċidju ta' Paulina Dembska. Fi stqarrija l-NCPE qalet li Paulina Dembska ġiet abbużata sesswalment u nqatlet, allegatament minn raġel li ma kinitx tafu u mhux qarib tagħha, waqt li hija kienet qiegħda titma' il-qtates. Huma qalu li l-possibbiltà li l-aggressur ibati minn kwistjonijiet ta' saħħa mentali bl-ebda mod ma jiġġustifika jew jiskuża l-mottiv misoġinista ta' dan il-qtil. "In-nisa huma konxji mill-firxa ta' forom differenti ta' fastidju u abbuż li jsofru waqt li jiffrekwentaw postijiet pubbliċi u waqt il-ħajja tagħhom ta' kuljum" qalet l-NCPE. Komplew jgħidu li l-qtil ta' Paulina huwa l-aktar forma estrema ta' poter u kontroll f'soċjetà patrijarkali. "Jien missier ta' tfajla, ma rridx jiġrilha hekk" – Bonnici L-NCPE qal li l-femiċidju ta' Paulina Dembska għandu jservi bħala sejħa biex jiġu eżaminati u indirizzati bis-serjetà r-relazzjonijiet ta' poter inugwali bejn in-nisa u l-irġiel fis-soċjetà. "Dan jinvolvi sforz kollettiv mis-setturi u l-awtoritajiet kollha, u miċ-ċittadini u r-residenti kollha, kemm nisa kif ukoll irġiel" qalet l-NCPE. Il-Kummissjoni qalet li l-inugwaljanza bejn is-sessi teħtieġ li tiġi indirizzata permezz ta' politiki li jqisu l-kwistjonijiet tas-sess u permezz tal-eradikazzjoni tas-sessiżmu mill-isferi kollha tal-ħajja, inklużi fil-midja onlajn, fix-xandir, kif ukoll is-sessiżmu istituzzjonalizzat. Komplew jgħidu li l-ugwaljanza bejn is-sessi għandha tkun integrata fil-forom kollha tal-edukazzjoni formali u informali, u għandhom jiġu żviluppati għodod edukattivi effettivi biex jgħinu dan il-proċess. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61d7684f92e79_rand.td-a-rec-img{text-align:left}.td_uid_3_61d7684f92e79_rand.td-a-rec-img img{margin:0 auto 0 0}